<classify> Mahakama ya Hakimu Mkazi Arusha imewakuta na hatia Mkurugenzi wa Shule ya Lucky Vincent Innocent Mushi na Makamu Mkuu wa shule hiyo Longino Vicent. Wawili hao wamekutwa na hatia ya makosa matano kwenye kesi ya ajali ya gari iliyotokea Mei 6, 2017 na kusababisha vifo vya wanafunzi 32 wa shule hiyo, walimu wawili na dereva mmoja.Akisoma hukumu hiyo Hakimu Mkazi Mfawidhi wa Mahakama, Niku Mwakatobe amesema mshtakiwa Mushi atatakiwa kulipa faini ya milioni 1.5-na akishindwa atatumikia kifungo cha miaka minne na miezi sita gerezani huku mshtakiwa wa pili Vicent akitakiwa kulipa faini shilingi 500,000- au kutumikia kifungo cha mwaka mmoja jela. Ajali hiyo, ilitokea Mei 6, 2017, Arusha majira ya saa 12 asubuhi katika eneo la Rhotia wakati, wanafunzi wa shule hiyo, wakitoka kwenda wilayani Karatu, kufanya mitihani ya majaribia na Shule ya Tumaini Academy. Hakimu Mwakatobe amewakuta na makosa hayo matano ambayo ni pamoja na kuvunja sheria za usalama barabarani ikiwemo kuendesha gari za abiria bila kuwa na leseni ya usafirishajina gari lililosababisha ajali kutokuwa na bima. Mengine ni kushindwa kuingia mkataba baina ya dereva na mwajiri na kosa la kuzidisha abiria 13 katika gari lililopata ajali ambalo linamkabili mwalimu mkuu msaidizi.  <topic>: KITAIFA 